
I.

Charakteristika

1. Poleptanie vzniká priamym pôsobením chemikálií alebo v spojení s ďalšími látkami, napríklad voda alebo pot. Poranenie môže byť vonkajšie alebo vnútorné, rôzne z hľadiska hĺbky a rozsahu, s okamžitým účinkom alebo s oneskoreným účinkom. Väčšina poranení poleptaním si vyžaduje lekárske ošetrenie.

2. Vonkajšie poleptanie – ide o poškodenie povrchovej vrstvy kože. Pri silnejšej koncentrácii žieraviny alebo jej dlhodobejším pôsobením môže dôjsť k poškodeniu do hĺbky. V závislosti od koncentrácie žieraviny môže dôjsť k poškodeniu alebo zničeniu biologických tkanív.

3. Vnútorné poleptanie – pri vnútornej kontaminácii organizmu dochádza predovšetkým k poleptaniu vnútorných orgánov, napríklad slizníc, pľúc. Môže dôjsť aj k vstrebávaniu látky a intoxikácii organizmu s dlhým časom latencie. Podľa rozsahu vnútornej kontaminácie môžu nastať komplikácie ohrozujúce základné životné funkcie organizmu človeka vrátane poškodenia alebo zničenia biologických tkanív.

4. Zvlášť nebezpečné sú neskoršie účinky vdýchnutých žieravých látok – poleptanie slizníc, dýchacích ciest a pľúc a nebezpečenstvo edému pľúc. Čas latencie je 8 hodín až 24 hodín.
5. Príznaky poleptania alebo nebezpečenstva poleptania: 

a) vonkajšie poleptanie pokožky – pálivá bolesť kože; po postriekaní môže dôjsť k začervenaniu kože,  jej odlupovaniu a k vytváraniu pľuzgierov,

b) poleptanie očí – intenzívna bolesť v postihnutom oku, svetloplachosť, postihnuté oko môže byť kŕčovito zovreté, môže dôjsť k začervenaniu, opuchu a nadmernému slzeniu,

c) rozpadávajúci sa odev, zmena farby postriekaného odevu; žieravé látky reagujú s okolitými látkami a môžu poškodiť používanú hasičskú techniku a vecné prostriedky,

d) praskot, sykot v konštrukciách, prebiehajúce chemické reakcie počas vzniku tepla a pár; pri chemickej reakcii žieravých látok s inými látkami môže dochádzať k uvoľňovaniu horľavých plynov, napríklad vodíka a hrozí nebezpečenstvo výbuchu; chemické reakcie žieravých látok sú sprevádzané spravidla uvoľňovaním tepla,

e) charakteristické obaly a značenia na mieste zásahu.

II.

Predpokladaný výskyt
1. 
K poleptaniu môže dôjsť v priestoroch, kde sa spracúvajú, používajú, prepravujú, skladujú a vznikajú žieravé látky, ktorými sú predovšetkým kyseliny a lúhy. Žieravé látky môžu byť plynné, kvapalné i pevné, môžu vznikať aj ako splodiny horenia pri požiaroch; väčšinou sú rozpustné vo vode.

2. Nebezpečenstvo poleptania hrozí predovšetkým v objektoch chemického priemyslu, laboratóriách, skladoch chemikálií, akumulátorovniach, pri požiaroch káblov, na športoviskách s umelým chladením, v chladiarenských prevádzkach a pod. Nebezpečenstvo poleptania hrozí aj pri preprave nebezpečných látok, najmä pri dopravných nehodách.

6. K poleptaniu môže dôjsť pri úniku žieravín zo stacionárnych zdrojov alebo mobilných zdrojov, napríklad technologického zariadenia, potrubných rozvodov alebo  automobilových cisterien, pri horení plastov alebo iných látok, ktoré vyvíjajú chlorovodík alebo iné žieravé látky.

III.

Ochrana

1.  Ochrana životov a zdravia hasičov pred nebezpečenstvom poleptania spočíva v týchto zásadách: 

a) dodržiavanie taktických postupov pri práci s nebezpečnými látkami pri zásahu,
b) ohraničenie nebezpečnej látky, vymedzenie a označenie priestoru nebezpečenstva, dodržiavanie odstupových vzdialeností podľa druhu látky,     a to
      1b. kvapalné žieraviny - 5 m,

            2b. žieravé plyny a pary - 15 m,

            3b. žieravé rádioaktívne látky - najmenej 50 m alebo podľa dávky,
c) zvýšenie opatrnosti a chránenie sa pred postriekaním, najmä tvár, ruky a nohy,

d) riedenie uniknutej žieraviny prúdom vody a regulovanie jej odtoku; pred rozhodnutím  o riedení žieraviny treba zvážiť jej možnú reakciu s vodou (!),

e) pokúsiť sa o neutralizáciu vhodným neutralizačným prostriedkom, napríklad sódou, práškovým vápnom alebo hydroxidom vápenatým v prípade kyselín,

f) utesnenie otvorov, z ktorých žieravina uniká, používanie odolnej tesniacej hmoty a prostriedkov,

g) zabezpečiť pri zásahu v uzatvorenom priestore intenzívne (najlepšie pretlakové) vetranie,

h) zrážanie alebo ohraničenie vodnou clonou plynné látky, ktoré sa rozpúšťajú vo vode, 
i) spolupráca na mieste zásahu s odborníkmi.

2. Ochranné prostriedky a ďalšie zariadenia: 

     a) 
autonómne dýchacie prístroje, protichemické obleky alebo minimálne ochranný tvárový štít, gumené rukavice a gumená obuv,

b) pretlakový ventilátor,
c) vodné clony.

